《满江红 哀江南》
清代·周季琬

舞罢歌沉，问多少，黄金轻掷。止遗得、荒烟数缕，斜阳半壁。

万壑哀声惊雁断，千家别泪如云湿。记南朝，铁锁旧横江，沈云黑。

著不得，东山屐。击不尽，中流楫。且息交闭户，狂吟岸帻。

几树啼乌南内冷，满城捣练西风急。对楼前，犹是去年山，伤情碧。

作者简介：周季琬(1620-1668) 字禹卿，号文夏。宜兴人。顺治进士。官至监察御史，巡按湖南。早年文名藉甚，与同里陈维崧等交契。又擅书画。工词，初多艳情之作，沿云间词派之旧轨，后阅世既深，风格转见苍凉激楚。词集名《梦墨轩词》，不传。其词见《倚声初集》等词总集。